Գրել էինք, որ «Դիլիջան ազգային պարկի» տնօրեն Սահակ Մուրադյանը, որն այդ պաշտոնին նշանակվել էր Արամայիս Գրիգորյանի նախարարության օրոք, մեղքը բարդում էր տեղակալի վրա՝ հայտարարում էր, որ ծառահատումները կատարվել են այն ժամանակ, երբ ինքն արձակուրդում էր եւ հոր նախընտրական քարոզչության աշխատանքներով էր զբաղված։ Փոխտնօրենն էլ հայտարարում է, որ ծառերը հատվել են Մուրադյանի անմիջական մասնակցությամբ։ Բնապահպանության նախարարությունն այս ամիսներին որեւէ բացատրություն չէր տալիս եւ հիմա է միայն դեպքերի հետեւից վազելով՝ արձագանքում։ Ընդ որում՝ թե ստուգումները, թե բացահայտված ապօրինությունները ներկայացվում են որպես բնապահպանության նախարարության «նպատակային աշխատանքների», ինտենսիվ քննարկումների, ՀՀ նախագահի կողմից տրված հանձնարարականների կատարման արդյունք։ Վարչապետի հանձնարարականի մասին, որի հետ Մինասյանի հարաբերությունները լարված են, ոչ մի խոսք։ Տպավորիչ են «ապօրինի հատված ծառերի» քանակը եւ հանցագործության վաղեմությունը․ «Նախարար Արծվիկ Մինասյանը քննարկման մասնակիցներին տեղեկացրել է, որ ստուգումներ են իրականացվել «Դիլիջան ազգային պարկի» տարածքի մոտ 60 տոկոս տարածքներում, հայտնաբերվել է ապօրինի հատված ավելի քան 6 հազար 300 ծառ: Ապօրինի հատված 1820 ծառի վերաբերյալ ազգային պարկը ժամանակին կազմել է վարչական ակտեր եւ կամ ներկայացրել իրավապահ մարմիններին»։ Ստացվում է, որ 2014 թվականից նախարարությունն ստուգումներ է իրականացնում Դիլիջանի անտառներում, անտառահատման ահռելի ծավալներ է արձանագրում, բայց այս ամենի մասին սկսում է խոսել միայն այն ժամանակ, երբ բանը բանից անցնում է։ Ինչպե՞ս եղավ, որ այս ծավալի անտառահատումներ եղան։